**Štatút SRRZ – Rodičovské združenie pri Základnej škole Ondreja Štefku vo Varíne**

M.R. Štefánika 432

013 03 Varín

IČO: 173196170206

**Článok 1**

**Postavenie rodičovského združenia**

1. Rodičovské združenie pri Základnej škole Ondreja Štefku vo Varíne (ďalej len RZ) je dobrovoľné občianske združenie rodičov, ktoré je organizáciou Slovenskej rady rodičovských združení (ďalej len SRRZ).
2. RZ je právnickou osobou, vystupuje v právnych vzťahoch svojim menom a nesie zodpovednosť, ktorá z týchto vzťahov vyplýva.
3. Činnosť RZ sa riadi schválenými stanovami a odporúčaniami SRRZ a ustanoveniami príslušných zákonov, ak sa dotýkajú činnosti RZ.
4. RZ sa riadi zásadou delegovanej právomoci. Štruktúrne prvky organizácie a ich zástupcov ustanovuje a odvoláva na základe rovných, priamych a tajných volieb. Rozhoduje väčšina hlasov hlasujúcich.
5. RZ je zriadené na dobu neurčitú.

**Článok 2**

**Poslanie a úlohy rodičovského združenia**

1. Poslaním RZ na škole je spolupracovať s vedením školy a jej pedagogickým zborom pri výchove a vzdelávaní žiakov školy v súlade s pedagogickou teóriou pri zachovaní práv detí v zmysle Deklarácie práv dieťaťa, pri ochrane a presadzovaní výchovného záujmu rodičov detí.
2. Spolupracuje s vedením školy pri organizovaní záujmovej činnosti žiakov, pri zabezpečovaní kultúrnych alebo športových podujatí školy, pri organizovaní domácich a zahraničných stykov školy a pri usmerňovaní vzťahov rodičov ku škole a naopak.
3. RZ zhromažďuje a rieši námety, pripomienky a požiadavky rodičov, týkajúce sa výchovy a vzdelávania žiakov. V tomto spolupracuje s radou školy pri ZŠ s MŠ Ondreja Štefku.
4. Prostredníctvom svojich zástupcov rokuje s riaditeľom školy, učiteľmi a ostatnými pracovníkmi školy s vedomím spoločnej zodpovednosti za výchovu žiaka.
5. RZ rešpektuje právnu subjektivitu školy.

**Článok 3**

**Organizácia rodičovského združenia**

1) Organizáciu RZ tvorí:

- **členská základňa** (rodičia detí navštevujúcich ZŠ s MŠ Ondreja Štefku vo Varíne)

- **rodičovská rada** (zástupcovia rodičov každej triedy ZŠ s MŠ Ondreja Štefku vo Varíne)

- **výkonný výbor rodičovskej rady** (volení zástupcovia z rodičovskej rady)

- **revízna komisia** (volení zástupcovia z rodičovskej rady a aj nečlenov rodičovskej rady)

2)  **Rodičovská rada** (ďalej len RR) je najvyšším orgánom RZ. Je tvorená zvolenými zástupcami zo všetkých tried v škole. Títo sú zvolení na prvom  triednickom rodičovskom združení aktuálneho školského roku. Funkčné obdobie RR je jeden školský rok, rodič môže byť do RR zvolený opakovane. Rieši všetky zásadné otázky spolupráce rodiny a školy, schvaľuje rozpočet organizácie, schvaľuje výdaj finančných prostriedkov organizácie vo výške  nad 500 €. S vedením školy rieši pripomienky a návrhy rodičov. Zasadá minimálne 2x počas školského roka. Jej zasadnutí sa môžu zúčastniť aj rodičia, ktorí nie sú jej členmi. Zasadnutie RR je neverejné, ak o tom RR rozhodne dvojtretinovou väčšinou prítomných členov. RR môže byť zvolaná aj viac krát počas školského roka, ak je to potrebné. V prípade, že o zvolanie RR požiada vedenia školy alebo skupiny rodičov, zvoláva ju predseda v termíne do 15 dní od podania žiadosti. Ak predseda nekoná, alebo nemôže konať, zasadnutie zvoláva podpredseda.

Rozhodnutie RR je záväzné pre všetkých  členov rodičovského združenia.

3) **Výkonný výbor** (ďalej len VV)volí rodičovská rada  na svojom prvom zasadnutí v školskom roku. Tento výbor je trojčlenný (predseda, podpredseda, pokladník). Funkčné obdobie VV je jeden školský rok, členovia VV môžu opakovane kandidovať na pozíciu vo VV.

* Výbor sa riadi stanovami RZ, štatútom RZ a rozhodnutiami rodičovskej rady.
* Podáva rodičovskej rade správu o hospodárení
* Predkladá rodičovskej rade návrh rozpočtu organizácie
* Schvaľuje výdaj finančných prostriedkov organizácie vo výške nad 200 €.
* Zabezpečuje spoluprácu s vedením školy.
* Informuje riaditeľa školy o pripomienkach a návrhoch rodičov.
* Zabezpečuje organizáciu kultúrnych, športových a iných podujatí žiakov školy.
* V prípade potreby zabezpečí prizvanie pedagogických pracovníkov školy na rodičovskú radu.

3) **Revíznu komisiu** tvorí predseda a dvaja členovia, môžu byť aj nečlenovia Rodičovskej rady. Predsedu a členov komisie volí Rodičovská rada na svojom prvom zasadnutí v školskom roku. Revízna komisia vykonáva kontrolu hospodárenia RZ dvakrát v školskom roku, vždy pred konaním zasadnutia Rodičovskej rady. Revízna komisia rovnako vykonáva inventarizáciu majetku RZ. Správu o výsledku kontroly hospodárenia a o inventarizácii predkladá Rodičovskej rade na jej zasadnutí. Funkčné obdobie je na jeden rok.

Z každého zasadania výkonného výboru, rodičovskej rady a revíznej komisie sa vyhotovuje zápisnica.

**Článok 4**

**Práva a povinnosti rodičovského združenia**

1. Členstvo v rodičovskom združení vzniká rodičovi nástupom dieťaťa do Základnej školy O. Štefku vo Varíne. Členstvo sa končí ukončením dochádzky žiaka rodiča do ZŠ O. Štefku vo Varíne.
2. **Členovia RZ majú právo:**

* voliť orgány organizácie
* byť volení do týchto orgánov
* vyjadrovať sa k práci školy
* venovať RZ alebo škole dar vo forme materiálneho alebo finančného príspevku
* byť informovaní o práci RZ na škole
* byť informovaní o riešení pripomienok rodičov k práci školy

1. **Členovia RZ sú povinní**:

* zúčastňovať sa triednych schôdzí RZ
* platiť stanovené členské príspevky do 30.11. bežného roka
* rešpektovať ustanovenia tohto štatútu
* zúčastniť sa na riešení svojej vlastnej pripomienky ako ich o to výkonný výbor požiada

**Článok 5**

**Hospodárenie rodičovského združenia**

1. Príjmy rodičovského združenia tvoria členské príspevky, dobrovoľné príspevky, účelové príspevky a dary rodičov, vrátane sponzorstva, granty a 2% podielu zaplatenej dane z príjmu.
2. Členský príspevok sa odvádza do rozpočtu RR. Výška príspevku sa odsúhlasuje každoročne na prvom zasadnutí RZ, spravidla v septembri.
3. Hlavným nástrojom na rozdelenie financií je rozpočet rodičovského združenia, ktorý pripravuje výkonný výbor v spolupráci s vedením školy  a schvaľuje  rodičovská rada.
4. Finančné prostriedky rodičovského združenia sa ukladajú na bežný účet organizácie v OTP banke.
5. Účtovné doklady je pokladník povinný predložiť na požiadanie rodičovskej rade. Čerpanie finančných prostriedkov z bankového účtu eviduje v účtovných dokladoch predseda RZ. Účtovné doklady je predseda povinný predložiť na požiadanie rodičovskej rade.
6. Výdaj finančných prostriedkov sa uskutočňuje v súlade so schváleným rozpočtom RZ na daný školský rok nasledovne: **do 200 €** uskutočňuje pokladník , **nad 200 €** schvaľuje výkonný výbor , **nad 500 €** schvaľuje rodičovská rada.
7. Všetok materiál a majetok, ktorý bol aj bude zakúpený rodičovským združením pre ZŠ s MŠ Ondreja Štefku vo Varíne, prechádza do inventára školy.

**Článok 6**

**Záverečné ustanovenia**

1. RZ zaniká zrušením školy, alebo rozhodnutím väčšiny členov RZ. Na základe toho zvolá výkonný výbor mimoriadne záverečné zasadanie rodičovskej rady, ktorá v mene RZ potvrdí zánik a zabezpečí organizáciu zúčtovania majetku organizácie, pri ktorom:

* sústredí finančné prostriedky, vyrovná všetky záväzky a dlhy a určí likvidátora (skupinu rodičov – členov rodičovskej rady)
* zabezpečí odpredaj prípadného hnuteľného a nehnuteľného majetku organizácie, prípadne daruje škole na výchovno – vzdelávacie účely
* rozhodne o rozdelení finančných prostriedkov na účte v banke (darovanie škole)

Vo Varíne dňa 12. 02. 2019 Zuzana Michaľaková

predseda SRRZ – RZ pri ZŠ O. Štefku vo Varíne